Document ID: 32012R0161

KOMISIJAS REGULA (ES) Nr. 161/2012
(2012. gada 23. februāris)
par ārkārtas pasākumiem pikšas krājumu aizsardzībai ūdeņos uz rietumiem no Skotijas
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1) un jo īpaši tās 7. pantu,
tā kā:
(1)
Saskaņā ar Regulu (EK) Nr. 2371/2002 kopējai zivsaimniecības politikai jānodrošina saskaņoti pasākumi attiecībā uz ūdeņu dzīvo resursu saglabāšanu, pārvaldību un izmantošanu, tostarp konkrēti pasākumi, lai samazinātu zvejas darbību ietekmi uz jūras ekosistēmām un blakussugām.
(2)
Lai aizsargātu mencu, pikšu un merlangu, ar III pielikuma 6.1. punktu Padomes Regulā (EK) Nr. 43/2009 (2), kurā grozījumi izdarīti ar Regulu (EK) Nr. 1288/2009 (3) un Eiropas Parlamenta un Padomes Regulu (ES) Nr. 579/2011 (4), ir noteikta ICES VIa rajona daļa, kurā aizliegts veikt zvejas darbības (turpmāk "ūdeņi uz rietumiem no Skotijas").
(3)
Atkāpjoties no šā aizlieguma, ar Regulas (EK) Nr. 43/2009 III pielikuma 6.5. un 6.6. punktu atļauta attiecīgi Norvēģijas omāra zveja un zveja ar traļiem, grunts vadiem vai tiem līdzīgiem rīkiem, ja ir izpildīti konkrēti nosacījumi, proti, prasība par to, ka mencas, pikšas un/vai merlangi kopā drīkst veidot ne vairāk kā noteiktu procentu no paturētās nozvejas svara.
(4)
Minētās prasības mērķis ir samazināt zvejas izraisīto mirstību šajos trijos krājumos to izplatības apgabalā, nepieļaujot specializētu zveju.
(5)
Pierādījumi un ieteikumi, kurus Komisija saņēmusi no Starptautiskās Jūras pētniecības padomes (ICES) un no Zivsaimniecības zinātnes, tehnikas un ekonomikas komitejas (ZZTEK), apliecina, ka šo nozvejas sastāva noteikumu ieviešanas rezultāts ICES VIa rajonā ir nozveju izmetumi.
(6)
Lai gan pikšas krājumu ICES VIa rajonā ICES vērtē kā tādu, kas neiekļaujas drošās bioloģiskās robežās, tomēr papildus ICES norāda, ka krājuma papildināšanās rādītāji pēdējā laikā pārsniedz vidusmēru un tas veicina nārstojošā krājuma biomasas palielināšanos.
(7)
Krājumam papildinoties un jauno zivju augšanai turpinoties, tās patlaban kļūst zvejojamas. Nozvejas sastāva noteikumu piemērošanas rezultāts būs aizvien lielāki pirmsreproduktīva vecuma zivju izmetumi no šā krājuma, lai izpildītu prasības par izkrāvumiem. Nārsta bara biomasas samazināšana krājumam, kurš neiekļaujas drošās bioloģiskās robežās, nopietni apdraud šā krājuma atjaunošanās stabilitāti un ilgtspēju. Nozvejas sastāva noteikumus pastāvīgi piemēro izkrāvumiem, nevis nozvejai. Neatkarīgi no kvotām pikšas krājuma pašreizējā sekmīgā papildināšanās radīs aizvien lielākus tiesiskā regulējuma izraisītus izmetumus.
(8)
No 2012. gada februāra pikšas krājumam ICES VIa rajonā ir palielinātas zvejas iespējas, un tas palielinās arī zvejas radīto slodzi. Izmantojot 2012. gadam iedalītās zvejas iespējas, zvejas izraisītā mirstība palielināsies arī visos citos krājumos, no kuriem nozvejas gūst kopā ar pikšu, un jo īpaši tas attiecas uz merlangu un mencu.
(9)
Galvenā pikšu zvejniecība sākas ar februāri, un tāpēc izmaiņas, kuru mērķis ir novērst pārmērīgus izmetumus, jāizdara nekavējoties.
(10)
Turpinot un palielinot izmetumus no pikšas krājuma, tiks ietekmēta krājuma atjaunošanās spēja un produktivitāte. Maksimāla zvejas iespēju izmantošana apdraud arī pārējo krājumu ilgtspējību. Pastāv risks, ka zvejas izraisītās lielās mirstības dēļ šo krājumu krīze var atkārtoties.
(11)
Esošā neatbilstība starp izkraušanas prasībām un nenovēršamām pikšas nozvejām 2012. gadā ievērojami palielināsies. Tāpēc nekavējoties jāaptur nozvejas sastāva noteikumu piemērošana attiecībā uz pikšu, lai novērstu nopietnu apdraudējumu šīs sugas spējai atjaunoties ūdeņos uz rietumiem no Skotijas un nepieļautu zvejas izraisītu papildu slodzi uz pārējiem krājumiem, vienlaikus ļaujot racionāli izmantot 2012. gadam iedalītās zvejas iespējas,
IR PIEŅĒMUSI ŠO REGULU.
1. pants
Šīs regulas piemērošanas laikposmā attiecībā uz pikšu nepiemēro Regulas (EK) Nr. 43/2009 III pielikuma A daļas 6.5.(iii) un 6.6.(ii) punktā noteikto prasību par nozvejas procentuālo sastāvu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro līdz 2012. gada 25. augustam.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 23. februārī

Labels: 20
11
6